  Майя Бывальцева Нырысетӥ классэ мынӥсьлы дӥсь но пыдкутчан басьтыны трос нылпиё но начар улӥсь семьяослы юрттэт сётозы. 2016-тӥ арын котькуд нылпилы элькун коньдэтысь 4 сюрс манетозь висъяськоз. Компенсаци тырон радлыкез 14-тӥ южтолэзе юнматӥз элькун кивалтэт, ивортэ «Удмуртия» агентстволэн корреспондентэз. «Юрттэтэз басьтон понна нылпиослэн анай-атайёссы яке катъя ужоскето муртъёссы мерлык, семья но демографи политикая министерстволэн интыосысь ёзэтъёсаз вазиськыны кулэ. Сьӧре кутоно нырысетӥ классэ мынӥсьлы диськут басьтэм сярысь ужкагазъёсты. Соя ик коньдон тыриськоз, но одӥг нылпилы троссэ 4 сюрс манет», — вераз элькунысь мерлык, семья но демографи политикая министр Ольга Корепанова. Со понна коньдон элькун бюджетын котькуд ар чакламын луэ. Туэ 9 миллион манет висъяськоз. Министрлэн верамезъя, 2015-тӥ арын юрттэт сётэмын трос нылпиё 2 сюрс 456 семьялы. Тегъёс: Мерлык Удмуртия семья юрттэт  